Papersnake/gushiwen huggingface dataset:
贺新郎（生日用实之来韵）
刘克庄（宋代）

鬓雪今千缕。更休休、痴心呆望，故人明主。晚学瞿聃无所得，不解飞升灭度。似晓鼓、冬冬挝五。散尽朝来汤饼客，且烹鸡、要饭茅容母。怕回首，太行路。

麟台学士微云句。便樽前、周郎复出，审音无误。安得春莺雪儿辈，轻拍红牙按舞。也莫笑、侬家蛮语。老去山歌尤协律，又何须、手笔如燕许。援琴操，促筝柱。
发南楼度雁门关二首 其二
元好问（金朝）

棱磳石磴倚高梯，穹谷无人绿树齐。总为古来征戍苦，宿云常傍塞垣低。
三元洞
光聪诚（清代）

翠螺山洞问三元，石磴逶迤直到门。小阁帘开通碧汉，长江帆过落金尊。

悬崖有力凭云构，揽胜无心骇浪翻。我是蓬莱遗佚客，不妨驻此悟真源。
甲午岁除即事二首初聘召之命末章感遇述怀
程公许（宋代）

乞州如斗苦难谐，遣戍蓬婆也自佳。
严诏自天疑过误，虚心造自与安排。
轒輼犹未空三辅，鼙鼓何当静两淮。
经世无才羞汲引，寸丹咫是尧阶。
海上五山歌
释智圆（宋代）

五山峨峨耸海心，海波上下随升沉。
群仙同往诉天帝，巨鳌十五受天製。
一一巨鳌戴一山，一交三万六千岁。
无何龙伯钓六鳌，两山從此溺波涛。
群仙播迁作游客，上帝凭怒诛龙伯。
因知快乐非长久，三界元空何所有。
莫于蜗角斗雄豪，海上仙山尚摧朽。
詶厉玄
贾岛（唐代）

我来从北鄙，子省涉西陵。白发初相识，秋山拟共登。

邻居帝城雨，会宿御沟冰。未报见贻作，耿然中夜兴。
张公子行
常建（唐代）

一作古意
日出乘钓舟，袅袅持钓竿。
涉淇傍荷花，骢马闲金鞍。
侠客(使君)白云中，腰间悬辘轳。
出门事嫖姚，为君西击胡。
胡兵汉骑相驰逐，转战孤军西海(海西)北(曲)。
百尺旌竿沉黑云，边笳落日不堪闻。
送泽上人
释慧空（宋代）

出入丛林成岁月，养成大树没根栽。东山老矣病且耄，为荫为凉待后来。
履儿小缸莲出并头用前韵呈会赏诸友
区越（明代）

盎莲花间发，蒂并蕊分舒。未识根荄异，焉知色相殊。

湘妃遗面目，铜雀锁空虚。化鹤来何远，双清伴客居。
点绛唇（圣节鼓子词）
吕渭老（宋代）

扇列红鸾，赭黄日色明金殿。御香葱茜。宝仗香风暖。

咫尺天颜，香奏朝阳管。群臣宴。醉霞凝面。午漏传宫箭。
南陵留别段氏兄弟
许浑（唐代）

不知身老大，犹似旧时狂。为酒游山县，留诗遍草堂。

归期秋未尽，离恨日偏长。更羡君兄弟，参差雁一行。
过宝应县新开湖十首
杨万里（宋代）

湖堤插柳早青葱，犹带隋家旧土风。
莫笑千株尺来许，看渠揽尽夕阳红。
登黄榆马陵诸山是太行绝顶处 其四
李攀龙（明代）

千峰郡閤望嵯峨，此日褰帷按塞过。落木悲风鸿雁下，白云秋色太行多。

山连大陆蟠三晋，水划中原散九河。回首蓟门高杀气，羽林诸将在横戈。
青玉案 集一得轩销寒分赋雪意
姚燮（清代）

斜倚阑干笼短帽。听一笛、平吹到。城郭茫茫鸦点少。

云颓水冰，树昏山暝，风稳筛残照。

毡帘隔坐寒檠小。堪夜气、逾沉峭。湖上梅花开定早。

诗寻船背，酒沽驴背，商略明朝好。
题一笑庵 其二
释怀深（宋代）

老觉形骸渐渐衰，放怀终日眼如眉。畏人知处闲名出，犹喜归庵未甚迟。
无题
释行海（宋代）

听罢杨花听竹枝，上楼偏是下楼迟。
片云岁晚皈何处，江水东流无尽时。
望秦川
程垓（宋代）

翠黛随妆浅，铢衣称体香。好风偏与十分凉。却扇含情独自、绕池塘。

碧藕丝丝嫩，红榴叶叶双。牵丝摘叶为谁忙。情到厌厌拚醉、又何妨。
送叔延判官
曾巩（宋代）

北风吹空雪花冷，平铺云涛冒峰顶。江长水阔飞鸟绝，沙树参峰动波影。

君子从戎碧油下，绿发青瞳笏袍整。大马高车府中罢，一船沿流背丁丙。

鲂鱼胜银尊酒美，物色当前若图屏。危帆健橹醉中去，千里奔过犹一顷。

明年随春到京国，红紫烧空折桃杏。献书又谒蓬莱宫，新斸豪曹试锋颖。

况遇朝廷方急材，骥騄骙骙足当骋。
题吴鉴泉鉴园图 有序
郑孝胥（清代）

金陵往来二十年，梦落复成桥水边。疏林丛竹隔水看，蒋山如屏当我前。

此园未成先造意，剪取溪水收云烟。缚茅编篱极惨淡，口不能道心谓然。

眼前风景人未觉，引子入胜中有天。来游何止千百辈，谁者领略真萧闲。

我去复来如燕子，濠堂无处寻巢痕。喜君久为此园主，收拾世事归诗篇。

岂知兴亡一弹指，故国安在园空存。君虽未归归亦得，但恐百感伤心魂。

图成哀歌予和汝，默数旧恨毋多言。
玉梁道中杂咏 其八
罗与之（宋代）

乾坤扫阴霾，晴色敞幽谷。山川荐秋容，奇秀若可椟。

千岩寄一筇，万里付双目。行行翠烟中，日与清景逐。
舟中写怀
袁天麒（明代）

雨脚红尘不暂停，笑将身世付功名。江湖渺渺孤舟远，天地茫茫一剑横。

夜雨几多羁旅恨，西风无限别离情。年来不敢看明镜，发鬓催人易老成。
憩寂图
苏轼（宋代）

东坡虽是湖州派，竹石风流各一时。
前世画师今姓李，不妨还作辋川诗。
赠竹林翁
陈郁（宋代）

为竹为花号不同，一般骚雅一般翁。
东风红紫飘零后，须持琅玕立雪中。
题唐伯虎寒山清晓图即用其韵 其二
张萱（明代）

青山自是栖黄发，白日虚传步赤霄。老我数椽秋色里，便同高宴会虹桥。
次程帅和陶诗韵
陈造（宋代）

昔吾窃科第，正自学力勤。虽从士夫后，禄已不及亲。

痛感韦经传，敢忘择孟邻。念汝知策厉，灯夜仍鸡晨。

立志忌作辍，惜阴计寸分。盍抽胸次陈，驱为笔底春。

解颜献新得，眩眼释峤云。锄头足膏腴，天人巧相因。

奉亲有如此，况予耐贱贫。谁今子不如，俪美须前人。
次韵传道者过香林
释正觉（宋代）

松烟竹蔼细蹊通，清津白石寒珑璁。
艾禅真是甘蔗种，香林再吹薝蔔风。
一溪冷引藩篱外，五老秀蹲怀抱中。
写目轩窗意幽远，淡然消息不雷同。
偶题
林泳（宋代）

世间准拟转成痴，静里高人一笑时。
无米竟无二丁传，有花却有四娘诗。
寄石隐之
潘阆（宋代）

独上危楼返照间，乱鸦群鸟噪回还。
故人岁暮在何处，空见千山与万山。
秋来八首 其四 秋风
弘历（清代）

一叶梧桐早识秋，那堪水面复峰头。肩吾团扇怀长系，叔夜横琴音若流。

几处关山犹远戍，谁家西北倚高楼。何人不有临风句，万古惟传杜甫愁。
诗二首 其二
董京（魏晋）

孔子不遇。时彼感麟。麟乎麟。胡不遁世以存真。
田间夜归有作示王觉民二首 其二
王之道（宋代）

江上秋来忆少牢，龟肠尤觉病诗饕。调和索似三分酱，澒洞看如八斗糟。

水怪重增风势恶，湘灵难禁雁声高。何当一雨洗烟月，为放清光归我曹。
二十四诗品
司空图（唐代）

绝伫灵素，少回清真。
如觅水影，如写阳春。
风云变态，花草精神。
海之波澜，山之嶙峋。
俱似大道，妙契同尘。
离形得似，庶几斯人。
早过桃川不能谒一庵走笔寄之
赵蕃（宋代）

山苍苍，水茫茫，
落月未落归故乡。扁舟欲系忽已远，
隐居不见遥相望。思君山中煮白石，
叹我道上炊黄粱。开书视古常太息，
今人高处亦难及。
太常引（送丁使君）
刘埙（宋代）

甘棠春色满南丰。春好处、在黉宫。宫柳映墙红。对墙柳、常思耐宫。

文章太守，词华哲匠，人与易居东。攀恋计无从。判行省、重临旧封。
读书
李光（宋代）

低头对千载，把卷竟长日。兴亡见俯仰，忠佞更得失。

意合心自知，感嘅屡沾臆。朱黄纷几砚，缃素互编帙。

比邻亦好事，挟策到蓬荜。纵谈及羲皇，坐待寒月出。
游石门诗
文同（宋代）

凌城走马过花村，朱玩玉盆到石门。
细想张良烧断处，岩前伫立欲销魂。
鹧鸪天·送廓之秋试
辛弃疾（宋代）

白苎新袍入嫩凉。春蚕食叶响回廊。禹门已准桃花浪，月殿先收桂子香。
鹏北海，凤朝阳。又携书剑路茫茫。明年此日青云上，却笑人间举子忙。(青云上 一作：青云去)
定泉井
高颐（宋代）

方师凿破天地髓，碧龙吹出冰霜寒。
一泓清澄绝泥滓，万窍号勋无波澜。
倒海翻江俱是幻，贮风留月得真观。
我来酌饮冷彻骨，飘飘此身在霄汉。
惠山之泉甘如饴，但随茗碗争新奇。
廉泉让水名匪欺，祗以贤者为品题。
此泉源流本曹溪，名之以定实亦宜。
尝试以手测其涯，雨不泛溢旱不亏。
莫言此乏蜿蜒姿，虫行蛭动皆可疑。
咫尺中间涵世界，寂然心印本无碍。
不与儿童搅水浑，留照须眉长自在。
兰若寓居
白居易（唐代）

名宦老慵求，退身安草野。家园病懒归，寄居在兰若。

薜衣换簪组，藜杖代车马。行止辄自由，甚觉身潇洒。

晨游南坞上，夜息东庵下。人间千万事，无有关心者。
夏夜杂兴 其二
谢逸（宋代）

零露栖圆荷，月明清洒洒。旋转如走丸，细碎不盈把。

劲风度横塘，珠玑毕倾泻。胡不被蓼萧，徽音播诗雅。
饮黄白仲娑罗馆兼柬屠纬真使君
徐熥（明代）

主人避客栖空谷，长日柴门稀剥啄。我来欲證大因缘，袖中片刺烦童仆。

仓皇倒屣出相迎，青眼相看无世情。狂来叱咤千夫废，醉后雄谈四座惊。

吾曹本是玄都客，当日同因酒过谪。行满何须恋世缘，功成依旧归仙籍。

色相由来非我身，凡夫谁识有真人。片时结搆成炉鼎，一粒玄珠守谷神。

仙师授我还丹秘，逢人岂肯轻开示。能将神气返虚空，自有灵光照天地。

黄白仲，屠纬真，暂时踪迹落红尘。何时打得虚空碎，同出青天驾鹤轮。
赠僧（一作赵嘏诗）
许浑（唐代）

心法本无住，流沙归复来。锡随山鸟动，经附海船回。

洗足柳遮寺，坐禅花委苔。唯将一童子，又欲上天台。
送柯伯东省试
袁说友（宋代）

道义如君只几人，相从了不见尘侵。
一樽但觉论文细，三画从尘得意深。
自是强年应折桂，不妨朞月早传音。
我今已办如椽笔，拟称琼林最后吟。
牢落
罗公升（宋代）

牢落岁时晚，天寒游子悲。
机几如赵壹，舌不救张仪。
梦短鸡声急，心飞雁足迟。
乱愁已堪织，零雨更如丝。
寄平江灵岩寺至道和尚二首 其一
何梦桂（宋代）

睦州山下几重山，片板千金一担担。好着蒲鞋牢系脚，上肩容易下肩难。
汤丞相生日二十韵
韩元吉（宋代）

宝历千龄会，神槎八月流。
人知挺生杰，天欲中兴周。
文笔超三古，声名溢九州。
宏才自伊吕，余事岂庆刘。
繄昔开黄阁，于今尚黑头。
裴公旋卧护，萧相暂居留。
舄奕稽山绶，光华绿野游。
银舆寿母贵，玉耳上公优。
嗣圣资爰立，昌时副聿求。
来归嘉季子，入觐伟韩侯。
今日恢王略，苍生跂庙谋。
中原尚纷扰，绝塞要怀柔。
胜逄如先定，成机会可投。
洪源端欲汎，前箸匪无筹。
日月符羲骚，乾坤协禹畴。
行看静蛇豕，俱议息貔貅。
考有中书第，官无太尉酬。
两京期汛扫，九庙得重修。
祉福天方锡，勋庸世未休。
斯民纳仁寿，公寿几千秋。
即事六绝
邓深（宋代）

凄风夜雨黄牛峡，爱日寒云白狗岍。
隐上瞿唐犹几日，关山须看月初圆。
岳阳楼杂咏十二绝
胡寅（宋代）

朱楼深稳可凭栏，万顷波光一目间。
不见惊鸿偏凤髻，空余天鉴写云鬟。
龙会遇雪
曹彦约（宋代）

出门能几里，风雪故相随。
新岁自有巧，旧寒犹绝痴。
自天藏瓦砾，与客照须眉。
甲冷殊关念，丰年却在兹。
赠吴子似 其一
韩淲（宋代）

喜君常诵介庵诗，此老流风百世知。摸索期思长短句，象山如在更沙随。
书怀
陆游（宋代）

西风萧瑟晚吹衣，又见亭皋木叶飞。
已是中年频作恶，更堪秋日送将归。
黄尘颜鬓无人识，青史功名与愿违。
强把一杯还径醉，羁怀何必不依依。
分宜迸旅逢同郡客子
杨万里（宋代）

在家儿女亦心轻，行路逢人捻弟兄。
未问後来相忆否，其如临别不胜情。
钱再赋二诗复用前韵钱云家无置锥之地寓居僧舍有为题米疏者 其一
王十朋（宋代）

老来官况两俱无，惟有诗情寄酒壶。记取碧澜堂上语，衣冠早挂亦良图。
饮沈惊生池馆
张宫（清代）

嘉树俯城阴，居然爽气深。非秋常落叶，不夜有归禽。

丘壑容芝草，冰霜耐竹林。主人山水志，谁与共清音？
庆云章
陈子昂（唐代）

昆仑元气，实生庆云。大人作矣，五色氤氲。昔在帝妫，

南风既薰。丛芳烂熳，郁郁纷纷。旷矣千祀，庆云来止，

玉叶金柯，祚我天子。非我天子，庆云谁昌。非我圣母，

庆云谁光。庆云光矣，周道昌矣。九万八千，天授皇年。
秋池二首
白居易（唐代）

前池秋始半，卉物多摧坏。欲暮槿先萎，未霜荷已败。

默然有所槿，可以从兹诫。本不种松筠，早凋何足怪。

凿池贮秋水，中有蘋与芰。天旱水暗消，塌然委空地。

有似泛泛者，附离权与贵。一旦恩势移，相随共憔悴。
故相国元宪宋公挽词 其二
文彦博（宋代）

念昔为寮契，周旋一纪馀。佐时君望重，谋国我才疏。

雾露常蒙润，阳秋每借嘘。忽焉伤殄瘁，陨泪满襟裾。
绍兴以后祀感生帝十六首 彻豆用《肃安》。
郊庙朝会歌辞（宋代）

洁陈斯备，昭格惟禋。神歆以饫，宰彻其馂。清歌振晓，叶气流春。

永锡祚嗣，以渥烝民。
春怀
卫宗武（宋代）

伊耆司化权，与物何落落。
不见阳和敷，但闻风雨恶。
柔绿尚含阳，水红悭破萼。
动植久陵暴，至仁同橐签。
可使令行冬，寒威肆余虐。
便须转机栝，曜灵俾灼烁。
芬芳千万林，薰为红紫幄。
庶俾竞春徒，薄有登台乐。
公安县
陶弼（宋代）

门沿大堤入，路趁浅莎行。
树短云根拔，山穷地势倾。
孤舟难泊岸，远水欲沈城。
半夜求津济，烟中荻火明。
浪淘沙 寄步珊姊
沈善宝（清代）

无计展眉头。秋在心头。暮天新雁起汀州。欲把远书交与寄，又怕沉浮。

帘卷月如钩。累我凝眸。离怀渺渺水悠悠。料得有人同怅望，十二层楼。
赵玿赴成都府广都县尉以送君南浦伤如之何为韵送之作八首 其八
李廌（宋代）

蜀山如鸟道，剑阁郁嵯峨。嗟君正朱颜，奈此艰险何。

秋雨峨眉道，春风濯锦波。青山一羸马，古今应更多。
馀干史子固本知县趋朝便舟见访以四绝句叙旧
曹彦约（宋代）

仕已都无喜愠三，有弦不解但操南。
归来稳上论思直，政尔民情已熟谙。
夜登晴川阁
张裕钊（清代）

霜高野迥浩无声，河汉西流北斗横。杰阁拿云天一握，大江流月夜三更。

棕鞋桐帽无人共，汀鹭沙鸥与我清。尘世劳劳真醉梦，若为静处老余生。
次韵孙海见赠 其一
苏过（宋代）

碌碌抱关好，孰为贤与愚。休歌紫芝曲，且和南郭竽。

达人齐万物，轩冕等块苏。
二绝 其二
李彭（宋代）

生绡他日写荒寒，咫尺浑如万里宽。我据笋舆烟雾里，有人应作画图看。
和玉车见约事竣各便道省觐兼订复命之期先此惜别集杜三首 其三
唐伯元（明代）

高才仰望足离筵，献纳司存雨露边。顾我老非题柱客，将诗不必万人传。

思家步月清霄立，肺病几时朝日边。朱绂即当随彩鹢，杜陵韦曲未央前。
依愚谷韵悼无已
释绍昙（宋代）

雪真珠布满阶庭，急把杨岐破屋撑。
死伎穷时机路活，倒骑驴子弄蹄行。
渔梁
刘克庄（宋代）

春泥滑滑雨丝丝，一路阴寒少霁时。
水入陂渠喧似瀑，云从山崦上如炊。
燎衣去傍田家火，炙烛来看野店诗。
落尽梅花心事恶，独搔蓬鬓绕残枝。
颂证道歌·证道歌
释印肃（宋代）

六代传衣天下闻，参禅学道□纷纷。
争似丹霞烧木佛，傍观赤烂堕幽昏。
赠梁国惠康公主挽歌词二首
权德舆（唐代）

外馆嫔仪贵，中参睿渥深。初笄横白玉，盛服镂黄金。

风度箫声横，河低婺彩沈。夜台留册谥，凄怆即徽音。

杳霭异湘川，飘飖驾紫烟。凤楼人已去，鸾镜月空悬。

雾湿汤沐地，霜凝脂粉田。音容无处所，应在玉皇前。
赠昭长老
宋祁（宋代）

虎锡多年寄宝坊，氍毹宴坐赤髭长。
鹄灯雪岭分千焰，蒲馔鸡园积聚香。
定水昼寒销漏叶，社池秋晚亚莲房。
何时拂席升麟殿，麈毳微飘法座傍。
奉酬圭父末利之作
朱熹（宋代）

玉蕊琅玕树，天香知见薰。露寒清透骨，风定远含芬。

爽致销繁暑，高情谢晓云。遥怜河朔饮，那得醉时闻。
过界墙
刘秉忠（元代）

地老天荒雪亦苍，车声轧轧转羊肠。短衣蓬鬓沙陀路，一岁三番过界墙。
李子仪喜津改秩作诗相庆因次韵
吴芾（宋代）

懒复从人问里评，纵今得誉亦虚声。
有儿第使传儒业，改秩何期冒宠荣。
敢望芝兰如谢氏，但亲松菊学渊明。
烦君慰藉来佳句，读罢欣然酒一倾。
赠别郑炼赴襄阳
杜甫（唐代）

戎马交驰际，柴门老病身。
把君诗过日，念此别惊神。
地阔峨眉晚，天高岘首春。
为于耆旧内，试觅姓庞人。
短歌行
冯著（唐代）

寂寞草中兰，亭亭山上松。贞芳日有分，生长耐相容。

结根各得地，幸沾雨露功。参辰无停泊，且顾一西东。

君但开怀抱，猜恨莫匆匆。
友贤堂
蔡洸（宋代）

筑堂傍西庑，非悦轮奂美。
公余竟何之，行行辄至止。
纷纭屏玩竟，周遭罗经史。
晤对今伟人，尚论古君子。
择善固毋倦，胜良自自喜。
卫公骨虽朽，妙语犹在耳。
咏史三十一首 其六
黄毓祺（明代）

公子爱敬客，居恒相劳苦。三千蹑珠履，金罍歌且舞。

一朝事势蹑，掉臂不胜数。孤白秦藏中，函关夜艰阻。

鸡鸣迄狗盗，风期一何古。不然孟尝君，血溅咸阳土。
暮春杂咏八首
曾协（宋代）

楚甸三千里，旌麾列大邦。
渺瀰连沃野，隐辚抱长江。
此际藩王室，何人拥将幢。
向来称下邑，国士有无双。
春波堂小饮怀棠湖旧隐三首
岳珂（宋代）

虚栏四面挹湖光，最爱薰风六月凉。
万朵鞭蕖红影闹，两行杨柳绿丝长。
铺陈雪月晶明态，商略阴晴浓淡妆。
四序清游总如此，春波何事独名堂。
馆中同舍城西小饮
胡宿（宋代）

信马斗城西，芳郊春渐熙。早烟销禁树，初溜入天池。

桃作新正脸，梅留故腊枝。瓮香浮蚁日，村翳浴蚕时。

聊把今朝臂，同伸即席眉。徘徊惜归驭，风晚水生漪。
鼓腹无所思朝起暮归眠湫明诗也以诗定韵为十
滕岑（宋代）

我前有万古，昨梦那无追。
我后有万世，未梦安可期。
欲知今现在，正似昨梦时。
梦中无实事，徒自劳心思。
留题张少愚屋壁
范镇（宋代）

高隐郫城下，平地仍径还。门开值冠盖，帘卷为江山。

沛雨人间待，浮云天外閒。泥封诏不起，明夕奉慈颜。
沔禅人之雁荡
释智愚（宋代）

风高木落雁山秋，鞭起无依穴鼻牛。
村草步头挂不住，大方随处有良畴。
溪行
陆游（宋代）

冒雨牵何急，争风力不余。
逢人问虚市，计日买薪蔬。
烟寺高旛出，山畲一老锄。
枕书醒醉里，短发不曾梳。
城中将相第宅树之以木殊多茂盛因忆家园有赋
汪梦斗（宋代）

屋头花竹已成林，夺与燕山万里心。帝里虽云多胜宅，何须底事觅清阴。
乙丑除夕
王人鉴（明代）

除夜今年暖更晴，不须随俗爇松明。
遭逢如此翻堪笑，闻见于时尽可惊。
石罅土凝留腊意，竹间泉韵泻春声。
漏深暂得销群动，坐向寒灯见一生。
种芥
方岳（宋代）

不论青紫已离离，烟湿春畦手自治。
一笑摩挲空洞腹，是间尽纳几须弥。
吴趋行
顾我锜（清代）

四座且勿喧，听我歌吴趋。吴趋当年称乐土，轻徭薄赋无逋租。

自从浙东钱武肃，窃据东南才一幅。政繁国小经费多，十有四州仍未足。

翻然更作科民计，一亩平收数亩税。当时三老背生蛆，辛苦农夫力疲弊。

况值前明定鼎初，淮张赫赫虎负嵎。防风后至罪有在，田夫野老真何辜。

谁言新国遭轻典，倍蓰输将那容免。即今故国久沧桑，户曹犹自凭方版。

我歌吴趋歌正长，早禾粒粒输神仓。但得官清无杂耗，驱牛力向田间道。
府斋秋日
宋庠（宋代）

卷帷收扇暮凉初，秋意盈襟小疾除。
池面宿烟荷盖老，阶唇漏日竹阴疏。
虚舟触物真无意，高枕论才似有馀。
学道知非堪自哂，眼昏方读贝多书。
初夏同惟学惟长舅尊游二圣禅林检藏有述 其三
袁宏道（明代）

禅𨵿避客昼常扃，竹树阴森可一庭。野雀半衔天女粉，梁尘渐污佛头青。

六时僧礼莲花漏，三教人翻贝叶经。衣下有珠君识否，寤来如欲曙明星。
四块玉·警世
曾瑞（元代）

狗探汤，鱼着网，急走沿身痛着伤。柳腰花貌邪魔旺。柳弄娇，花艳妆，君莫赏。
早夏晓兴赠梦得
白居易（唐代）

窗明帘薄透朝光，卧整巾簪起下床。背壁灯残经宿焰，

开箱衣下隔年香。无情亦任他春去，不醉争销得昼长。

一部清商一壶酒，与君明日暖新堂。
送刘养源游吴中
高斯得（宋代）

自我识松涧，于今二十年。
譬彼鸿与虬，薄霄而栖川。
忆昔初见时，予客刘养源。
邂逅一相遇，松涧称其贤。
蹇予久骚屑，养源亦萧然。
携家辇毂下，炊玉斗万钱。
贷粟监河侯，盖为生事牵。
访予苕之滨，欲学东方先。
率然集吴地，求汲松涧泉。
予谓子往矣，辙鳞今复鲜。
杜陵送李君，南入黔中天。
应为汧公醉，剩操云峤篇。
书赵忠靖公祠堂
王奕（元代）

老臣将略服先零，撑拓淮江五十年。
不把壑舟移半夜，未应杞国坠中天。
父奢既不惭诸葛，子括胡为愧仲连。
节义功名父兄在，摩挲丰碣重潸然。
族祖按察公署中泠然亭小饮 其二
秦松龄（清代）

肥遁怀徐孺，卑栖忆子真。可知同醉客，半是倦游人。

乍拂帘旌燕，将归江渚身。持尊向长者，辛苦涉通津。
谕柳
许棐（宋代）

不须娇逞舞腰支，不须巧画宫妆眉。只把千丝万丝结，结住行人无别离。
投宿湘东
赵蕃（宋代）

雾雨杂炊烟，山巅复树巅。
初疑但纷若，有听勿骚然。
立马看题壁，冲鸥唤渡船。
莫嗟饥雁外，且及暮鸦前。
沐浴子
李白（唐代）

沐芳莫弹冠，浴兰莫振衣。
处世忌太洁，至人贵藏晖。
沧浪有钓叟，吾与尔同归。
八月七日与吴沈二道人同过书坞时山堂初成
周南（宋代）

暋阳收晶荧，清舫度林彙。
坡陀认槿篱，屋角初涂墍。
入门露荫竹，走鞭土为沸。
橘栾尚涉涩，菊柄已幽毅。
少纾趺坐筋，渐出穹隙味。
疎丛石贞瘦，密樾尘髣髴。
成余独往愿，劳我慈亲费。
亲年合几何，倏已近喜畏。
我发白满把，晚食迟下胃。
一岁能几来，每来时自慰。
不雨已经旬，长道熠饥蜚。
竹檐出山泉，草根坌土气。
长愿居此劳，州里未为贵。
五鼓乘风过洞庭湖日高已至庙下作诗三篇 其一
孔武仲（宋代）

半掩船篷天淡明，飞帆已背岳阳城。飘然一叶乘空度，卧听银潢泻月声。
送贺秘监归会稽诗
崔璘（唐代）

轩冕朝恩盛，霓裳祖帐荣。倏然谢时客，高步尚遗名。

魏阙鸳行断，稽山鹤驾迎。相期下凫舄，谒帝会承明。
赠大沩和尚
周朴（唐代）

大沩清复深，万象影沈沈。有客衣多毳，空门偈胜金。

王侯皆作礼，陆子只来吟。我问师心处，师言无处心。
念奴娇
赵师侠（宋代）

化工何意，向天涯海峤，有花清绝。缟袂绿裳无俗韵，不畏炎荒烦热。玉骨无尘，冰姿有艳，雅淡天然别。真香冶态，未饶红紫春色。
底事□落江南，水仙兄弟，端自难优劣。瘴雨蛮烟魂梦远，宁识溪桥霜雪。薝卜同芳，素馨为伴，百和清芬热。凄然风热，夜凉香泛明月。
南塘泛舟
江以达（明代）

细竹横塘晚更幽，暖风纤月画船游。
斜穿绿屿轻烟散，忽送清尊碧树稠。
寂寞鱼龙窥醉语，留连花鸟放春愁。
杳然身世蓬瀛在，不道人间有十洲。
藉田诗
萧衍（南北朝）

寅宾始出日。
律中方星鸟。
千亩土膏紫。
万顷陂色缥。
严驾伫霞昕。
浥露逗光晓。
启行天犹暗。
伐鼓地未悄。
苍龙发蟠蜿。
青旗引窈窕。
仁化洽骇虫。
德令禁胎夭。
耕籍乘月映。
遗滞指秋杪。
年丰廉让多。
岁薄礼节少。
公卿秉耒耜。
庶甿荷鉏耰。
一人惭百王。
三推先亿兆。
河上寄施愚山
许珌（清代）

仟郎大雅振鸣珂，此日相思下浊河。乘传才名天下少，惊人诗赋粤中多。

孤舟野火吟鹦鹉，古戍寒刁散骆驼。不尽萧骚芦荻月，欲乘秋色敬亭过。
龟伊之孙杨子顺肇庆一见相投随至德庆谋馆寓迹过从年馀辞归乡赋诗送行 其一
曾丰（宋代）

谁续寂寥洙泗弦，濂溪一转至伊川。只今洛派从头数，之子龟伊第二传。

他道已融归正道，后天犹办入先天。十年二广参皆遍，不以支离易混全。
汨罗庙
赵希鄂（宋代）

怀沙一死固堪伤，千载修名实未亡。举国无人君不悟，斯文有幸日争光。

谗言枉以艾萧恶，正论终归兰芷香。解印欲辞罗水去，祇倾罗水奠离觞。
宿天界寺留半峰上人
卢宁（明代）

深巷虚斋草露漙，高僧净戒夜忘寒。编篱拟畜白糜鹿，种竹尽长青琅玕。

山谷七言云里和，楞伽四卷月中看。閒来梦觉游禅去，愧尔弥天释道安。
游径山蕴常上人字无可以山中秋日十诗求和因次韵 其七
葛胜仲（宋代）

昂霄杉桂不知年，风纛云幢锁暮烟。狡狯老钦能缩地，十洲移得别山川。
寄徐白久客襄汉
张方平（宋代）

避暑鹿门寺，虚斋风竹凉。草连郧国远，水接汉川长。

寓客怀江表，骚人爱楚乡。京尘诚可厌，君未舍名场。
题兑溪驿
鲍娘（宋代）

溪驿旧名彡，烟光满翠岚。须知今夜好，宿处是江南。
古怨行 其五
田登（明代）

幽衾当永夕，兰膏焰不扬。抚兹夙夕心，迂我九回肠。

辟门值暝夜，皎皎星河光。林杪下悲风，偃草栖寒霜。

昔为比翼鸟，双双水中央。今为失群鸿，分飞郁未翔。

志愿岂容谬，会遇不能忘。君有万里行，妾无百岁长。

流光过奔电，春草秋复黄。人生在契合，沈溺岂云望。

临渊羡鲂鲤，徜徉得真常。
赠陈子
释函可（明代）

长斋无复酒为名，累月相依老弟兄。每以笑谈当佛事，又从水月见交情。

朋当死地如山重，儒到寒边似叶轻。南塔主人能爱客，暂将白日付棋枰。
离宫曲
毛澄（清代）

丁当银蒜边风起，朔云压梦烟如水。素衣私祭月明中，年年七月焚黄纸。

摇扇秋虫上罗袖，萤委花丛撒红豆。牡丹霜零海棠悴，鸾镜慵开墨蛾瘦。

阶下唾痕碧成石，泪滴苔窠旧行迹。
春江曲
释居简（宋代）

十里西江日日佳，回汀曲渚艳春华。秋来等得明如练，未必蒲花似柳花。
壶中天（送赵寿父归庆元）
张炎（宋代）

奚囊谢屐。向芙蓉城下，□□游历。江上沙鸥何所似，白发飘飘行客。旷海乘风，长波垂钓，欲把珊瑚拂。近来杨柳，却怜浑是秋色。

日暮空想佳人，楚芳难赠，烟水分明隔。老病孤舟天地里，惟有歌声消得。故国荒城，斜阳古道，可奈花狼藉。他时一笑，似曾何处相识。
杂诗六首
李若水（宋代）

一饱百念休，挈席坐朝阳。
陶然四肢春，兴与饮酒长。
梦蝶鼻声小，扪虱衣缝光。
虽非北窗下，亦足傲羲皇。
望湘人·春思
贺铸（宋代）

厌莺声到枕，花气动帘，醉魂愁梦相半。被惜余薰，带惊剩眼，几许伤春春晚。泪竹痕鲜，佩兰香老，湘天浓暖。记小江风月佳时，屡约非烟游伴。
须信鸾弦易断。奈云和再鼓，曲终人远。认罗袜无踪，旧处弄波清浅。青翰棹舣，白蘋洲畔，尽目临皋飞观。不解寄、一字相思，幸有归来双燕。
寓杭久无诗长至后偶赋怀归五首呈仁仲实
方回（元代）

酒朋诗友遍人寰，大半雕零丧乱间。
野曝尚分黄道日，春耕欲老紫阳山。
少年多病岂知寿，晚节忍穷才得閒。
身隐乱云万重外，谁能书札问柴关。
一春未尝行乐而群花今已离披感而成篇
强至（宋代）

只知倦马趁风沙，不觉啼莺破物华。
始拟尊前谋小酌，早堪枝上数残花。
壮图惨淡流年驶，乐事参差暮景斜。
薄醉浩歌搔短发，江湖归兴满天涯。
柬郭咨署
梁亭表（明代）

茶山翘跂看鹏翥，九万扶摇谁可语。怒飞抟击大惊人，与我相期郭咨署。

咨署燥发负琦瑰，灵根异骨自天开。胸中磅礴驱今古，我能拔尔抑塞磊落之奇才。

十年读书破万卷，一生玄鉴堪吾选。陆海潘江笑未工，玄草易林浑似浅。

登坛仗剑骋中原，左执鞭弭右櫜鞬。汗牛著草时盈笥，倚马挥毫日万言。

万言倚马笔如走，竿瑟争鸣兼不朽。两都词赋飨千金，八股文章嫌敝帚。

咄嗟咨署一少年，少年藻思何芊芊。吾生性癖耽佳句，陶谢令渠述作传。

此日青云飞白社，凌云献赋称司马。长杨羽猎后先名，早晚荐雄文似者。

桃花树里百花馨，茶山葱郁何青青。若问陆沉论避世，与尔相期著作庭。
玉楼春·春恨
晏殊（宋代）

绿杨芳草长亭路。年少抛人容易去。楼头残梦五更钟，花底离易三月雨。(离易 一作：离情)
无情不似多情苦。一寸还成千万缕。天涯地角有穷时，只有相思无尽处。
寄题蔡州鲁公祠堂
洪朋（宋代）

鲁公岩壑姿，劲气不可及。岁寒万物尽，松柏当霜立。

由来邪正间，厥势不相入。公当肃代后，窜斥复相袭。

呜呼蔡州殒，义激壮士泣。周曾计不浅，希烈竟见执。

从古皆有殁，忠烈泰山岌。使君拊遗迹，丹青辨呼吸。

壮公临大节，生气何当挹。高咏两贤篇，临风黯于邑。
上建王生辰 其三
史浩（宋代）

中使晓飞鞚，下拜金屈卮。门既却贺宾，宴不侈曲眉。

玉炉净棐几，但诵天保诗。在我有古制，在彼俱弗为。
言怀
陆游（宋代）

莫笑生涯似断蓬，向来诸侠避豪雄。
报仇使气风尘里，吹竹弹丝锦绣中。
乐事眼看成昨梦，倦游心伏作衰翁。
论交尚喜筇枝在，白鹿泉边溯晚风。
琴
潘牥（宋代）

操高不救西山死，瓢饮空称陋巷贤。
二调只堪弹我听，不消举此贵人前。
癸未岁秋七月祷禹庙
潘阆（宋代）

万古稽山下，森森大禹祠。
幽人来暗祷，灵魄望潜知。
帝虑河频决，民忧业旋移。
自惭无异策，载拜泪双垂。
水调歌头 其一
范成大（宋代）

细数十年事，十处过中秋。今年新梦，忽到黄鹤旧山头。

老子个中不浅，此会天教重见，今古一南楼。星汉淡无色，玉镜独空浮。

敛秦烟，收楚雾，熨江流。关河离合，南北依旧照清愁。

想见姮娥冷眼，应笑归来霜鬓，空敝黑貂裘。酾酒问蟾兔，肯去伴沧洲。
题画扇
张镃（宋代）

谁将琢月挥云笔，偃仰江山尺素中。
眼界未舒君莫厌，出门三丈软尘红。
祝海幢阿字大师
王应芊（明代）

天南尊胜有香幢，洞上宗风接寿昌。五百花冠今首出，大千海印等身光。

曾叨世执巾瓶旧，幸及开山弟子行。舌底青莲谁得似，赵州少小播诸方。
次杨乐道韵六首其一——後殿朝次偶题
王安石（宋代）

百年文物士优游，万国今方似缀旒。
发策东堂招儁乂，回舆北缀罢倡优。
忽随诸彦登龙尾，尚忆当年应鹄头。
独望清光无补报，更惭虚食太官羞。
离忧忽浩然
林希逸（宋代）

只有片时留，离觞肯计筹。知渠因底别，使我浩然忧。

握手看成因，多情种得愁。征帆天共远，羁恨水俱流。

明日非今日，杭州定越州。慇勤无别祝，切莫断书邮。
再韵答周宰
萧立之（宋代）

天孙失眠锦机堕，剪落溪藤不论个。神光下照茅屋东，惊倒闲庭马鞯座。

我如寒蜩吟树间，时来有啄不得闲。涂烟抹墨学梳洗，敢与媚妩争弯环。

天畿雨乾顾忧重，剪爪桑林劳帝梦。却传贺表通银台，小臣拜舞驩雷动。

银茄欲实豆亦花，一鲍已属穷吟家。莫将苏合比粪土，隔帘不是催花雨。
玉楼春·桃溪不作从容住
周邦彦（宋代）

桃溪不作从容住，秋藕绝来无续处。当时相候赤阑桥，今日独寻黄叶路。
烟中列岫青无数，雁背夕阳红欲暮。人如风后入江云，情似雨馀粘地絮。
旅怀
胡兆春（清代）

谁为苍生起，苍生望竟虚。未谙桑孔术，空上贾晁书。

人重白头豕，余怜赪尾鱼。无田归亦得，频问故山庐。
擬古
田锡（宋代）

峄阳生孤桐，擢干八尺高。
风雨萌枝叶，鸾皇栖羽毛。
天质自含响，众木非其曹。
斲为绿绮琴，古人贞金刀。
所制有法象，不敢差釐毫。
重详旧谱录，试抚观均调。
其声清以廉，闻者不贪饕。
其音安以乐，令人消郁陶。
弹宫听於君，君德如轩尧。
弹商听於臣，臣道如夔皋。
不觉起蹈舞，形逸同翔翱。
愿以七宝妆，薦之於天朝。
玉轸朱丝弦，辉华近赭袍。
一弹南薰曲，解愠成歌谣。
答范君锡
徐积（宋代）

有人惠我一枝花，五彩妆成千万葩。蜀纸写诗酬国艳，吴瓶汲水贮香霞。

半酣酒色从人赠，尽带春风入我家。醉倒吟翁君不见，儿童偷与插乌纱。
夹竹桃
弘历（清代）

劲绿柔红三两枝，倚风清影故差差。品题漫倩徐黄茟，却喜微之七字诗。
渡越
仇远（元代）

苍烟迷古道，白水满平畴。
落雁湘湖月，孤砧粤树秋。
壮心消蜡屐，老泪入貂裘。
市饮成凄断，何人识马周。
二十一日雪中赴宿怀邻几原甫
梅尧臣（宋代）

正月东都雪，多於旧腊时。
酒宾临迥阁，野雀集枯枝。
马向西城度，花从上苑迟。
刘郎与江叟，相对定争棋。
如梦令
陈氏（平生室）（明代）

欲访桃源有渡。要上瑶台有路。浑似小蜘蛛，却被柔丝牵住。

难去。难去，惆怅落花微雨。
乱中闻郑谷、吴延保下世
齐己（唐代）

小谏才埋玉，星郎亦逝川。国由多聚盗，天似不容贤。

兵火焚诗草，江流涨墓田。长安已涂炭，追想更凄然。
村饮
陆游（宋代）

白稻登场喜食新，太仓月廪厌陈陈。
丛祠懹肉有归遗，官道横眠多醉人。
小市孤村真送老，浩歌起舞最关身。
盐醯乞贷寻常事，恼乱比邻莫媿频。
山家即事
韩疆（明代）

山家就宿看山月，松际清光半未升。凉色渐生花径露，微风欲未草堂灯。

壁邻荒寺疏钟断，檐压春星夜气澄。亦愿幽栖来此地，柴门相望几时能。
有怀安国
张栻（宋代）

若人别去已经秋，却见山间翰墨留。
独对西风揩望眼，试从云际辨荆州。
遣兴 其四
李流谦（宋代）

向来穴纸笑痴蝇，犹觉文章是小乘。四壁图书聊隐几，半窗风雨屡挑灯。

卑枝早厌鸣冈凤，尺水难留跨海鹏。未试屠龙一分手，可能问舍愧陈登。
吴少蒙北上余将赴光州赋别长句
欧大任（明代）

昔游汝南与君友，雪中共醉平舆酒。今日淮南与君别，尊前又舆芜城雪。

回首星霜已七年，当时地主使君贤。使君姓徐字子与，郡斋宾客常满前。

下榻共推陈仲举，游山况似谢临川。一从罢郡播迁久，姓名借客亦可怜。

起家昨岁淮南过，诵君佳句在口边。君渡江来复游蓟，敝裘却向并门曳。

值余忽捧浮光檄，出郊难判广陵袂。汝水悠悠望蓟云，周璆郡里或相闻。

公卿置驿长安否，应忆风流徐使君。
闻高平公殂谢述哀感旧以助挽歌三首
梅尧臣（宋代）

一出屡更郡，人皆望酒壶。
俗情难可学，奏记向来无。
贫贱常甘分，崇高不解谀。
虽然门馆隔，泣与众人俱。
神游飞云诗和方西樵韵 其五
王渐逵（明代）

世路蹉跎感岁年，梦中招隐是何仙。遥应不负山灵约，早晚移家入洞天。
和段校书冬夕寄题庐山
刘得仁（唐代）

名高身未到，此恨蓄多时。是夕吟因话，他年必去随。

尝闻庐岳顶，半入楚江湄。几处悬崖上，千寻瀑布垂。

炉峰松淅沥，湓浦柳参差。日色连湖白，钟声拂浪迟。

烟梯缘薜荔，岳寺步欹危。地本饶灵草，林曾出祖师。

石楼霞耀壁，猿树鹤分枝。细径萦岩末，高窗见海涯。

嵌空寒更极，寂寞夜尤思。阴谷冰埋术，仙田雪覆芝。

乱泉禅客濑，异迹逸人知。藓室新开灶，柽潭未了棋。

如何遂闲放，长得在希夷。空务渔樵事，方无道路悲。

谢公台尚在，陶令柳潜衰。尘外难相许，人间贵迹遗。

虽怀丹桂影，不忘白云期。仁者终携手，今朝预赋诗。
和李文伯暑时五首之蕲蕈
黄庭坚（宋代）

吾家笛竹簟，旧物最所惜。
当年楚山秋，林下千金得。
寒光不染著，敻与尘泥隔。
落日照江波，依稀比颜色。
过临潢口号
刘敞（宋代）

云消归路暖无尘，试学章台走马身。塞柳关榆莫相恼，小园桃李解迎人。
送刘时可县丞奉母游岷山
程公许（宋代）

西爽抗层霄，南墙回见招。
乘春扶鹤驭，披雾过龙桥。
香火祈亲寿，烟霞远俗嚣。
归来索吟稿，起我意逍遥。
梅花
陆游（宋代）

我与梅花有旧盟，即今白发未忘情。
不愁索笑无多子，惟恨相思太瘦生。
身世何曾怨空谷，风流正自合倾城。
增冰积雪行人少，试倩羁鸿为寄声。
宦辙
曾由基（宋代）

宦辙驰驱尘满襟，解鞍呼酒小登临。
天垂碧处秋江净，山弄紫时西日沉。
韩记合还渠老手，王诗似不要新吟。
撑天拄地吾儒事，过耳飞禽空好音。
次韵答李端叔
黄庭坚（宋代）

喜接高谈若饮冰，风骚清兴坐来增。
重寻伐木君何厚，欲赋骊驹我未能。
山影北来浮汇泽，松行东望际锺陵。
相期烂醉西楼月，缓带凭栏濯郁蒸。
端午日
殷尧藩（唐代）

少年佳节倍多情，老去谁知感慨生。
不效艾符趋习俗，但祈蒲慨话升平。
鬓丝日日添白头，榴锦年年照眼明。
千载贤愚同瞬息，几人湮没几垂名。
元日示宗武
杜甫（唐代）

汝啼吾手战，吾笑汝身长。处处逢正月，迢迢滞远方。

飘零还柏逢，衰病只藜床。训喻青衿子，名惭白首郎。

赋诗犹落笔，献寿更称觞。不见江东弟，高歌泪数行。
挽焦适道寺丞
王洋（宋代）

学有千箱富，言无一字欺。
脊令慈孝地，兄弟急难诗。
颂美观名士，传家付令儿。
平日磨玷缺，此理上天知。
如梦令
毛滂（宋代）

深苑重调弦管。不觉银台烛短。相对有金波，天畔杯中都满。人远。人远。醉倚阑干玉冷。
雨中有怀
周行己（宋代）

世态纷戢戢，客愁亦不尽。坐窗木榻穿，百慨逢一哂。

触眼败人意，喜事日益泯。小暑三日热，重我忧躁疢。

崇朝一雨洗，意气觉清紧。焚香强起坐，曲肱听鸣蚓。

出门复有观，物色相蠢蠕。危芳堕檐牙，水螾上阶楯。

失势蛛坠网，得时朽蒸菌。矜飞啄泥燕，戢翼翔云隼。

此理复谁论，中肠纷结缜。怀我平生好，意得如合吻。

欧段屈薄宦，有如骥服靷。兖李困诸生，豪气浮海蜃。

华李本达识，磊落忘畦畛。忼慨任关西，开口见肝肾。

高蹈潘逸士，未能趋县尹。小王颇清修，对策如射埻。

复有孙夫子，未许连车轸。聚散各异处，单车谢推引。

言笑谁与欢，思逝如抽笋。作诗当晤言，为我发大辴。
客中春晚
柴随亨（宋代）

依依官柳暗关情，况复听人唱渭城。
半夜客楼闻杜宇，一年春事又清明。
帆开别浦潮如雪，花落东风雨又晴。
光景不留人老去，浮生空自叹云萍。
旧太守徐滨岳观察岳阳偶道敝邑诗以送之
袁宏道（明代）

江风滟滟绿条丝，父老争来拜戟支。门外熊轓攀处子，掌中貂虎弄婴儿。

肝肠似月冰皆彻，惠泽如春草不知。一片酒香湖上石，摩苔重写洞庭碑。
晚霁
董潮（清代）

客意不堪晚，凭栏暮气横。断虹明古涧，凉雨过高城。

乡信怀千里，寒蝉更一声。太行山色好，向我碧无情。
偈颂十六首 其九
释如净（宋代）

时节因缘佛性义，共移灵棹渡头舟。玉麟带月离云汉，金凤衔花下彩楼。
读史
孙觌（宋代）

莫羡马革裹，犹堪柳车囚。谁令骨作鲠，且慕舌为柔。

自笑丹心折，人言老语偷。直将轮覆井，仍取带维舟。

唾面我勿拭，溺灰汝何尤。君看箦中尸，起断魏齐头。
永嘉百咏 百里芳
张又新（唐代）

时清游骑南徂暑，正值荷花百里开。民喜出行迎五马，全家知是使君来。
贺新郎
刘辰翁（宋代）

秋老寒香圃。自春来、桔槔闲了，去天尺五。陌上踏歌来何暮，收得黄云如土。但稽首、福星初度。不是使君人间佛，甚今朝、欲雨今朝雨。持寿酒，为公舞。
虎头画手谁甚许。写天人、方瞳红颊，共宾笑语。卫戟连营三千士，簇簇满城箫鼓。早恐是、留公不住。飞去翩翩嫌白鹭，算来年、稀姓多登府。祝千岁，奉明主。
八月十夜广文直闻永叔内当
梅尧臣（宋代）

闻向蓬莱宿，鳌峰第几层。
秋声暗叶雨，残梦空堂灯。
推枕感孤雁，抽琴弹坏陵。
谁知广文直，桃簟冷於冰。
书房杂咏二首 其一
陆游（宋代）

赋性无他嗜，传家但古书。尧咨洪水际，羲画结绳馀。

异学方攘斥，浮文亦扫除。挑灯北窗下，聊得遂吾初。
殢人娇（王都尉席上赠侍人）
苏轼（宋代）

满院桃花，尽是刘郎未见。于中更、一枝纤软。仙家日月，笑人间更晚。浓睡起，惊飞乱红千片。

密意难传，羞容易变。平白地、为伊肠断。问君终日，怎安排心眼。须信道，司空自来见惯。
颂十玄谈 其三 还源
释印肃（宋代）

万年松径雪深覆，水泄不通无入路。解脱门开一步周，喃喃寐语分缁素。
偈颂一百二十三首
释祖钦（宋代）

你有一丈还你一丈，你有一尺还你一尺。
若只咬定不肯囘头，白日青天霹雳。
寄题竹轩
杜本（元代）

绿竹翛翛处，华轩楚楚深。莫留雏凤宿，晓听蛰龙吟。

月进窗棂影，云移几席阴。居然淇澳趣，莫使俗尘侵。
奉汉中王手札报韦侍御、萧尊师亡
杜甫（唐代）

秋日萧韦逝，淮王报峡中。少年疑柱史，多术怪仙公。

不但时人疑，只应吾道穷。一哀侵疾病，相识自儿童。

处处邻家笛，飘飘客子蓬。强吟怀旧赋，已作白头翁。
列岫亭以窗中列远岫为韵 其一
黎民表（明代）

月与青山对，开门玉作双。有时乘倒景，簸弄石蚝窗。
木兰花令·沉水香消人悄悄
李清照（宋代）

沉水香消人悄悄，楼上朝来寒料峭。春生南浦水微波，雪满东山风未扫。
金樽莫诉连壶倒，卷起重帘留晚照。为君欲去更凭栏，人意不如山色好。
送元勋不伐侍亲之官泉南八首
李廌（宋代）

梅雨晴时荔子丹，绛囊青幄共檀栾。
按图读谱尝珍品，大胜关西苜蓿盘。
临江仙·吸取西江金浪水
王哲（金朝）

吸取西江金浪水，朝朝用此盘缠。循环流转复清泉。肌肤偏莹净。寿算得迁延。北斗自然拘姓籍，南辰生注长年。减财节色是因缘。作为依上帝，弃世做神仙。
偈颂七十六首
释师范（宋代）

雪山六年冻不死，一麻一麦饿不死。
无端更道悟明星，跶倒至今扶不起。
普贤蹙頞，文殊偷喜。
予读近时人诗有咏潇湘八景者辄用效颦以消馀暇 其一 洞庭秋月
岑安卿（元代）

岳阳楼昏水云黑，夜揭冰轮破幽寂。浮光万顷跃寒金，倒影一规沈素璧。

霜毫谁幻清绝姿，毛发增寒心辟易。何时鼓柂逐南游，散发君山弄虚碧。
朝隐病瘧作谴瘧鬼文而差示佳句次韵
葛立方（宋代）

浃旬移病卧荒村，冰炭交攻水帝魂。
句咏髑髅诗老在，舌飞霹雳诅师存。
徙居何事四方馆，谴鬼宜归白石门。
壮士高人今药喜，鲜妆隙地不须论。
消夏什器偶赋同嶰谷兄弟五首 其四 风车
全祖望（清代）

橐䈁生噫气，能教满座凉。吹嘘夺真宰，旋转在中央。

天上南箕怨，人间造父良。愿言推此术，解愠遍穷乡。
松江独宿
刘长卿（唐代）

洞庭初下叶，孤客不胜愁。
明月天涯夜，青山江上秋。
一官成白首，万里寄沧洲。
久被浮名系，能无愧海鸥。
招潘郎饮
张耒（宋代）

老人夜短睡不足，勃公窗外强知时。
五更未明语千万，更憎林间鹎鵊儿。
吹红洗白雨三日，吾园花在已离披。
一年春事坐如此，白首穷谪归无期。
念此径须沽酒饮，买鱼烹肉勤妻儿。
更呼东邻好酒伴，为我醉倒阶前泥。
寿李长源
王元粹（金朝）

匹马短衣看此行，看君谁信是书生。听诗未觉秦川远，倚剑长怀晋水清。

一饭见哀韩信耻，千金为寿鲁连轻。壮年休洒新亭泪，且为江山灌巨觥。
滦阳试院题画 其二
李文田（清代）

虎北严关斗可摩，难逢皴法小坡陀。滦平县侧滦河畔，一幅横屏似此多。
次吉甫山居韵奉寄 其一
杨旦（明代）

流年暗促鬓毛斑，天与高情独爱山。藜杖穿云邀鹤去，竹林妨爱命童删。

放开心上功名念，参透寰中义利关。回首红尘高十丈，悬知不到翠微间。
舟过谢潭三首·其二
杨万里（宋代）

夹江百里没人家，最苦江流曲更斜。
岭草已青今岁叶，岸芦犹白去年花。
修仁县禅定寺
陶弼（宋代）

民归新邑去，古寺静寥寥。
僧映水遮户，客随云过桥。
用厚后弟强甫韵
刘克庄（宋代）

懒访半山云顶庵，且撑一叶泛溪南。
花间渐觉同游少，桑下何曾作宿三。
古人刘伶呼不醒，今无卫玠共谁谈。
五千言是家人语，长笑诸家误注聃。
吊张曼殊 其二
商景徽（清代）

云髻峨峨似洛神，都人争学百环新。凭他学尽新妆巧，不是才郎收泪人。
武侯祠
张瓒（明代）

帝城谁送应商金，故垒萧萧岁月深。
山势北来连鸟道，水声东月作龙吟。
西风老树惟寒鹊，落日荒郊只暮砧。
不有少陵诗句在，草堂何处共追寻。
石门山
陈汝锡（宋代）

落帆倚芳洲，冷日衔翠壁。沙平野步稳，不费支筇力。

邂逅到幽洞，云水已昏夕。阴崖上苍穹，杳不见辙迹。

岩前月色薄，细路稍有觅。瀑泉号秋声，飞练不计尺。

僧房得少憩，坐久耳方寂。河梁谪仙人，握手见胸臆。

囊无一钱看，志有万里适。拄颊望西山，琢句愈工绩。

同游得二妙，笔障亦劲敌。笑谈颇倾坐，酬唱屡即席。

顾予舌本强，咀嚼觉清液。林泉信幽奇，岁月尤迅亟。

兹游莫辞频，能著几两屐。
三峡桥
高翥（宋代）

倦游华发冷萧骚，长夏来登三峡桥。
山吐湿云何日尽，溪流冻雪几时消。
陆公泉在犹堪汲，五老峰高不易招。
客子倚栏思羽化，未仙衣袂已飘飘。
别袁州司户司马行二首
彭龟年（宋代）

一见已草草，那堪更别离。
事当防快意，学亦进潜思。
此道今谁语，如公岂我私。
何时一窗下，重与论心期。
李坚甫净居杂题一十三首·水亭
文同（宋代）

寒溜日涓涓，索纡小槛前。
不知明月下，谁与弄潺湲。
徽州赴罗主管饭
项安世（宋代）

去年话别春风前，今年相见菊花边。
忽然来说三年梦，偶然亦是三生缘。
弟兄金玉吾所敬，肌肤冰雪人可怜。
四海难逢一樽酒，逸群那更有吴髯。
送俞漕子清大卿赴召二首 其二
杨万里（宋代）

自笑孤踪霜叶轻，宦游何幸并耆英。合符先后分江郡，接武差池缀月卿。

爱我从来两胶漆，与公别是一亲情。老身无用难提挈，尚有儿曹累使令。
送张冲举先生还山
曹勋（宋代）

道人丰骨出埃尘，玉颊双红烂熳春。
金液密传张果老，黄庭曾授赤明民。
秋来行李林泉好，雨后云山意气新。
顾我年华已垂尽，余龄薪水原相亲。
彦周借书
释德洪（宋代）

湘上清山爽气浮，开轩相对亦风流。但工酣寝成疏懒，甚拙谋生太谬悠。

数笔江村供晚望，一蓑烟雨助诗愁。借书知子能医国，有志常先天下忧。
城南杂咏二十首·采菱舟
张栻（宋代）

散策下亭阿，水清鱼可数。
却上采菱舟，乘风过南浦。
题嗣濮王芦雁二首 其二
米芾（宋代）

野趣分苕水，凤光剪鉴湖。尘中不作恶，为有邺公图。
别卢使君归故栅村
法振（唐代）

归风白马引嘶声，落日犹看楚客情。塞口竹缘空戍没，

潮头沙客慢冈成。松田且欲亲耕种，郡守何偏问姓名。

东道宿程投故栅，依依渔父解相迎。
庆春泽慢 蒙赏藤花饼分饷同直溪园
陈宝琛（清代）

香夺莲华，甜逾桂栗，内官颁与尝新。玫瑰谁先，一般味取馀春。

红绫重啖臣滋耄，更残牙、赐紫增荣。坐凉阴，伴食朝朝，腹负羞扪。

京居压架丰茸满，怅花时人远，何况江村。收拾繁英，饼师犹惜温黁。

上阳深锁莺衔尽，甚心情、说向程丞。尽分甘，衫袖包归，共饱浓恩。
临顿宅将有归于之日鲁望以诗见贶，因抒怀酬之
皮日休（唐代）

共老林泉忍暂分，此生应不识回文。几枚竹笥送德曜，

一乘柴车迎少君。举案品多缘涧药，承家事少为谿云。

居然自是幽人事，辄莫教他孙寿闻。
墨兰
唐珙（元代）

瑶阶梦结翠宜男，误堕仙人紫玉簪。
鹤帐有春留不得，碧云扶影下湘南。
午睡
王安石（宋代）

檐日阴阴转，床风细细吹。
翛然残午梦，何许一黄鹂。
马上见卖白莲者三首
陈造（宋代）

东荡百顷宽，满荡莲结花。
孤村莲荡西，茅茨吾所家。
年年红紫尽，为春留芳华。
酒船堕云锦，歌棹凌瑞霞。
只今乡闾梦，不道身风沙。
把花但三嗅，对酒长咨嗟。
药水岩诗
张方平（宋代）

灵泉一派蜀江通，源出苍崖古洞中。乳滴云根苔臼满，药成仙灶石台空。

琼缨珠络千岩霤，瑶瑟琅箫万壑风。杯勺已忻清病骨，刀圭敢望变衰容。
次董叔重赠别
程洵（宋代）

波光草色照人明，别意幽怀酒一倾。飘泊君方惊旅梦，淹留我遂识人情。

穿沙碧干娟娟净，带雨幽葩艳艳荣。何日相从溪上路，临流倚策话平生。
洞霄宫
戴复古（宋代）

天柱峰头一振衣，云开岩路雨晴时。
登临欲访神仙事，纪述都晴汉晋碑。
拍手数声龙井跃，篝灯一鉴洞天奇。
林间安得栖身处，欲炼金丹饵玉芝。
经略焕章先生宠赐千叶梅佳制似笑疏花太孤瘦故教密叶拥千层昔人所未经道真绝唱也褒不揆辄拾馀意申呈仰丐规削
刘褒（宋代）

乾叶惊飞蹀躞轻，疏枝绰妁斗酥凝。正怜驿使来冲雪，却费诗翁巧斲冰。

天女手高饶剪刻，玉环肌满见棱层。何人醉作罗浮梦，花杪横参撼未应。
句
陶去泰（宋代）

富川置治湖山中，胜气环聚乐清雄。
始作燕子巾
梅尧臣（宋代）

裹髻不裹额，自名燕子巾。
翼覆尾涏涏，谁问巢由人。
学性海讲师
袁华（明代）

云扉景气清，曾听话无生。丈室文殊座，双林舍卫城。

龙泓循故道，宝殿丽新甍。闻说胥江口，袈{波上衣}渡晚晴。
次韵赵去华提干夏日杂兴七首
苏泂（宋代）

客醉如何我独醒，山空时落涧泉声。
年来不踏长安市，瀛得诗书一味清。
蠹鱼
蒲寿宬（宋代）

种芸岂辟蠹，无水乃有鱼。
平生破万卷，胸次藏石渠。
何如叶上虫，篆出先秦书。
次韵吴推官见赠经理达翁家事之什
陈藻（宋代）

红泉风俗如邹鲁，易合西华数载盟。
莫把肝肠随世变，常分儋石作人情。
哦诗岂诧文章好，立教先须义利明。
戏问苦庐余子畏，论交何重与何轻。
方公说通直见示与小子京和答棋诗四篇因次本
苏颂（宋代）

思涌如倾潮汐池，才高早契圣明知。
省中一语开天意，江表三年得吏师。
通旧辱投文举刺，可人欣对费袆棋。
更观丽句贻初学，岂谢韩公荐士诗。
应真二首
刘克庄（宋代）

五百逋逃士，刘郎不放心。
教醒阿罗汉，飞空无处寻。
张杰以龙茶换苏帖
晁补之（宋代）

寄茶换字真佳尚，此事人间信亦稀。
它日封厨失双牍，应随痴顾画俱飞。
赠医士长律十首 其九 蛇珠
胡奎（元代）

隋侯当日见蜿蜒，径寸明珠射目前。孚及豚鱼应有自，恩沾鳞爪岂虚传。

夜光何啻千金直，罔象徒探九仞渊。闻道鲛人曾泣泪，岂容鱼目笑真圆。
次韵鲁庵
周紫芝（宋代）

一事无成雪满颠，漫凭老眼寄韦编。谁将爱酒周光禄，错比能诗孟浩然。

心与功名无宿约，天分泉石了残年。相过更待秋风老，来钓琴公斫鲙鳊。
忆秦娥 伤逝
周贻繁（清代）

天苍苍。雨声萧瑟更声长。更声长。几分愁病，九转回肠。

梦魂来去空微茫。相看无语心彷徨。心彷徨。一声鸡唱，万种凄凉。
澎湖杂咏 其十二
陈廷宪（清代）

浪激沙团万窍穿，犬牙相错胜花砖。从兹版筑成无用，百堵皆兴不费钱。
和人渊明采菊图
赵戣（宋代）

渊明为米腰慵折，送酒人来却强颜。今日东篱重采菊，只应醒眼对南山。
杂感
鲍防（唐代）

汉家海内承平久，万国戎王皆稽首。天马常衔苜蓿花，

胡人岁献葡萄酒。五月荔枝初破颜，朝离象郡夕函关。

雁飞不到桂阳岭，马走先过林邑山。甘泉御果垂仙阁，

日暮无人香自落。远物皆重近皆轻，鸡虽有德不如鹤。
访白玉蟾值其出题壁
黄春伯（宋代）

怪访怪，怪不在。
茅君山，来相待。
并头莲
钟芳（明代）

种莲老人凿山骨，手移昆明傍石屋。水光浮碧染灵根，并蒂同生一双玉。

湘江啼竹含清秋，翠环绛佩湘神游。朗陵一夜德星聚，二子共御陈太丘。

种莲人远莲安在，惟有画图寄遗爱。倾阳冉冉照春妍，只见葵花不见莲。
翠瀑亭
陈岩（宋代）

湿翠抛来觉染衣，倚阑兀兀坐移时。
偶因过雨添流水，增重棼丝曳练诗。
寄武昌诸友
吴惟善（明代）

黄鹄山前汉水濆，一时英俊总能文。金钗佐酒年俱少，银烛钞书夜每分。

雁杳鱼沉劳远思，狼贪羊狠绝前闻。兵戈故国知谁在？目送西南日暮云。
真乐 其一
释文珦（宋代）

人皆有所乐，此乐独吾真。一静灭万虑，空房无点尘。

雪清梅骨骼，烟养竹精神。羁绁徒千丈，难拘散诞身。
南明山宝相寺十五题 其二 三层阁
释显忠（宋代）

像身高百尺，阁道耸三层。欲得亲瞻向，还须最上登。

烟霞封宝墄，星斗挂觚棱。已自甘香火，人閒去不能。
次韵戴成叔
陈著（宋代）

朝家相真贤，表表梧桐树。
群贤如凤皇，飞翔得依附。
风来惊四邻，汗走僵训注。
云胡太山巅，苍苍岂其数。
冯当世生日 其二
刘攽（宋代）

阳月方开旦，商行接素秋。声华临盛际，勋业动前修。

旧物诗兼礼，公望砺与舟。谏行扶庙算，威克弊邦雠。

翻欲危晁氏，皆能苦绛侯。孤城虽莫可，具美亦谁侜。

北关虚前事，南冠记昔游。客惟论药饵，书不号穷愁。

迥有閒中趣，高于物外求。宾朋依白傅，润泽借裴休。

跂也身方族，时哉岁欲遒。愁无缩地术，赖有置书邮。

理楫王猷拙，称觞小陆优。倾心日夜急，滚滚大江流。
和朱世同韵
吴芾（宋代）

道义谁人似乃翁，有儿如子岂忧穷。
自应便享千钟养，不谓今犹四壁空。
好遣江山归笔下，莫将荆棘置胸中。
诗书傥不辞勤苦，衣绣何难继祖风。
谢生幼陶鼎镕临行属画梅并集玄晖语为四绝句 其三
曹家达（清代）

生烟纷漠漠，坐视阶前湿。幽客滞江皋，夜夜空伫立。
饶娥庙祀神歌
马廷鸾（宋代）

自我天覆，云之油油。
大田多稼兮，屯膏是忧。
雄虹朝隮兮，雌霓夕虬。
触石兮通气，雷车兮电帜。
雨甚至兮，神哉沛农。
有成功兮，怀鸡黍之招邀。
士未失职兮，冀鹏鲲之扶摇。
锡之丰岁兮，俾尔余饶。
报以修程兮，匪我宣骄。
扬桴兮拊鼓，饯飚游兮远渚。
欲少留此灵琐兮，日忽忽其将暮。
祝娥之来下兮，慰我士民于终古。
第八十七幽栖上堂颂
释义青（宋代）

蓦路相逢借问由，寸心莫便与他酬。虽然重担教人待，终是惭颜暗地羞。
答周以农
林景熙（宋代）

一灯细语煮茶香，云影霏霏满石床。
万里梦魂形独在，十年诗石鬓俱苍。
山空络纬秋青雨，水落蒹葭足夜霜。
未会漆园观物意，酒阑犹发次公狂。
长沙息买谊宅
黄遵宪（清代）

寒林日薄井波平，人去犹闻太息声。楚庙欲呼天再问，湘流空息水无情。

儒生首出通时务，年少群惊压老成。百世为君犹洒泪，奇才何况并时生。
消寒会示坐中
郑孝胥（清代）

云霾雾塞不成春，密雨旋风暗海滨。酹酒可无回日意，闻鸡犹有戴天人。

未应豺虎穷吾道，小集衣冠慰众宾。祇待少康收旧物，期君共踏软红尘。
次韵毛君游陈氏园
苏辙（宋代）

增筑园亭草木新，损花风雨怨频频。
筼篘似欲迎初暑，芍药犹堪送晚春。
薄暮出城仍有伴，携壶藉草更无巡。
归轩有喜知谁见，道上従横满醉人。
点绛唇·竹隐高深
韩淲（宋代）

竹隐高深，夏凉日有清风度。

苎衣绳屦。鹤发空相顾。

翠扑流烟，又向溪翁去。

青山路。要当同住。长古无尘处。
题杨著别业
耿湋（唐代）

柳巷向陂斜，回阳噪乱鸦。农桑子云业，书籍蔡邕家。

暮叶初翻砌，寒池转露沙。如何守儒行，寂寞过年华。
临江赠高德音还粤 其一
何吾驺（明代）

满天流火揽行旌，江上逢君把袂情。为扫海岐松涧石，试弹孤剑雨中听。
于飞乐
佚名（宋代）

天然体段殊常。
癸丑正月风雨中偶成 其一
袁华（明代）

入春弥月雨霏微，惊蛰无雷雪又飞。抚节不愁花蕊晚，感时惟又麦苗稀。

当歌对酒愁难遣，问舍求田志己违。只尺相望不相见，空吟偪侧思依依。
秋窗阅史
黄媛贞（清代）

幽怀阅古今，叹息因何设。君心昧虚灵，孤臣恨难彻。

负却精诚昧，向彼炎曲舌。咸若尧舜仁，如何有兴灭。

林下秋来风，夙夜吹不竭。
都大华文监丞权府事之明年天子诏将直禁近邦
吴泳（宋代）

短短菰蒲洲，阴阴葭菼陂。
有斐嘉芙蓉，双蒂媚涟漪。
如龙舒两娥，如沅湘二妃。
岂伊玉池种，而乃生污泥。
斑然烂云锦，袭人芳菲菲。
两美谅必合，佳人制为衣。
下承朝露滋，上戴夕日辉。
驾言折芳馨，归以遗所思。
句
郑琡（宋代）

别有丹青图不得，数声渔笛月明中。
立秋后
苏辙（宋代）

伏中苦热焦皮骨，秋后清风濯肺肝。天地不仁谁念尔，身心无肺偶能安。

诗书久为消磨日，毛褐还须准拟寒。谩许百年知到否，相从一日且盘桓。
恨同
晁说之（宋代）

恨同枉渚频潮汐，情与游丝斗短长。垂钓蛮童缘底泣，难将心事问何郎。
盖公堂
沙张白（清代）

盖公秦末老黔首，饱谙汤火出涂炭。无扰一言教相君，小福三齐大福汉。

从来继乱道不同，纷纷变制徒倥偬。与时休息贵清净，愚者诧为黄老功。

安得麒麟图画日，尽遣曹参师盖公。
度辽将军歌
黄遵宪（清代）

闻鸡夜半投袂起，檄告东人我来矣。此行领取万户侯，岂谓区区不余畀。

将军慷慨来度辽，挥鞭跃马夸人豪。平时蒐集得汉印，今作将印悬在腰。

将军乡者曾乘传，高下句骊踪迹遍。铜柱铭功白马盟，邻国传闻犹胆颤。

自从弭节驻鸡林，所部精兵皆百炼。人言骨相应封侯，恨不遇时逢一战。

雄关巍峨高插天，雪花如掌春风颠。岁朝大会召诸将，铜炉银烛围红毡。

酒酣举白再行酒，拔刀亲割生彘肩。自言平生习枪法，炼目炼臂十五年。

目光紫电闪不动，袒臂示客如铁坚。淮河将帅巾帼耳，萧娘吕姥殊可怜。

看余上马快杀贼，左盘右辟谁当前？鸭绿之江碧蹄馆，坐令万里销烽烟。

坐中黄曾大手笔，为我勒碑铭燕然。么么鼠子乃敢尔，是何鸡狗何虫豸？

会逢天幸遽贪功，它它籍籍来赴死。能降免死跪此牌，敢抗颜行聊一试。

待彼三战三北馀，试我七纵七擒计。两军相接战甫交，纷纷鸟散空营逃。

弃冠脱剑无人惜，只幸腰间印未失。将军终是察吏才，湘中一官复归来。

八千子弟半摧折，白衣迎拜悲风哀。幕僚步卒皆云散，将军归来犹善饭。

平章古玉图鼎钟，搜箧价犹值千万。闻道铜山东向倾，愿以区区当芹献。

藉充几币少补偿，毁家报国臣所愿。燕云北望尤愤多，时出汉印三摩挲。

忽忆《辽东浪死歌》，印兮印兮奈尔何！
答山侣
白居易（唐代）

颔下髭须半是丝，光阴向后几多时。非无解挂簪缨意，

未有支持伏腊资。冒热冲寒徒自取，随行逐队欲何为。

更惭山侣频传语，五十归来道未迟。
夜饮颐斋以灯前细雨檐花落为韵分得前字又得
胡仲弓（宋代）

春去如惜别，泪雨滴檐前。
酒病思卢橘，吟魂逐杜鹃。
堂虚香穗直，风定烛花圆。
万籁沈清夜，瓦沟闻落泉。
和曾推官示嘉遁之什
释重顯（宋代）

少微星出古风还，匝地声光不掩关。
三馆峻迁同陌路，九华高卧是蓬山。
岩莎步入祥麟稳，海树飞来白凤闲。
祇恐致群休未得，蒲轮重到薜萝间。
河中望鸟滩作贻吕四郎中
储光羲（唐代）

河流有深曲，舟子莫能知。弭棹临沙屿，微吟西日驰。

平明春色霁，两岸好风吹。去去川途尽，悠悠亲友离。

汉宫成羽翼，伊水弄参差。为惜淮南子，如何攀桂枝。
端午贴子词 其四
真德秀（宋代）

居仁堂上薰风满，閒把骚章子细看。令节岂徒供黍楝，巧言端欲戒椒兰。
坤成节
毛滂（宋代）

穆穆真人第几天，九龙扶辇下非烟。定知蟾彩腾光夜，聊待蟠桃得熟年。

国步无疆金柱健，官声有道兔罝贤。大邦欲效封人请，珍重祇园妙相仙。
天寿节龙翔寺习仪次韵铦上人
丁复（元代）

彤扉笳鼓群公集，乌府冠裳百辟仪。金甲绕缠龙拥座，綵章掀舞凤交旗。

九天空阔苍云杳，四海升平白日迟。皓首南邦无变化，何由一息向天池。
偈颂一百零二首 其九十一
释慧远（宋代）

天书下十诏，云恩飞九重。万邦归正化，千载一遭逢。
次韵汪宰见寄
方岳（宋代）

行行骢马劾粗豪，叱叱共牛倦作劳。
穷则有余名迹在，言之无作语声高。
谁求封禅家徒壁，自谓羲皇人似陶。
见说醉乡天地阔，此生聊向此中逃。
从幸洛水饯王公归国诗
王浚（唐代）

圣主应期运，至德敷彝伦。神道垂大教，玄化被无垠。

钦若崇古制，建侯屏四邻。皇舆回羽盖，高会洛水滨。

临川讲妙艺，纵酒钓潜鳞。八音以迭奏，兰羞备时珍。

古人亦有言，为国不患贫。与蒙庙庭施，幸得厕太钧。

群僚荷恩泽，朱颜感献春。赋诗尽下情，至感畅人神。

长流无舍逝，白日入西津。奉辞慕华辇，侍卫路无因。

驰情系帷幄，乃心恋轨尘。
送胡澳下第归蒲津
薛能（唐代）

无媒甘下飞，君子尚麻衣。岁月终荣在，家园近且归。

山光临舜庙，河气隔王畿。甚积汤原思，青青宿麦肥。
张旧蚊帱
元稹（唐代）

踰年间生死，千里旷南北。家居无见期，况乃异乡国。

破尽裁缝衣，忘收遗翰墨。独有缬纱帱，凭人远携得。

施张合欢榻，展卷双鸳翼。已矣长空虚，依然旧颜色。

裴回将就寝，徙倚情何极。昔透香田田，今无魂恻恻。

隙穿斜月照，灯背空床黑。达理强开怀，梦啼还过臆。

平生贫寡欢，夭枉劳苦忆。我亦距几时，胡为自摧逼。

烛蛾焰中舞，茧蚕丛上织。燋烂各自求，他人顾何力。

多离因苟合，恶影当务息。往事勿复言，将来幸前识。
自宁川如鄞道三首 其三
曹文晦（元代）

残阳送棹奉川口，初日迎人角水湾。但觉梦回风景别，沿河不见几青山。
晚过无为寺寺前溪有鹅脾石
韩淲（宋代）

几年欲到无为寺，今日春风试一行。啼鸟数声花里老，鹅脾波上夕阳明。
建炎丞相成国吕忠穆公退老堂 其一
洪拟（宋代）

富贵功名岂易量，暂休聊洗十年忙。赤城山下林泉美，退老堂中日月长。

种竹几年心未厌，栽花经日手犹香。一丘寄傲真吾事，何必怀归问故乡。
送王郎中之官吉水
李建勋（唐代）

南望庐陵郡，山连五岭长。吾君怜远俗，从事辍名郎。

移户多无土，春蚕不满筐。惟应劳赞画，溪峒况强梁。
寓定州禅宇 其二
李溥光（元代）

画栋朱帘云雨，玉箫金粉《霓裳》。千古太平朝野，一声烽火渔阳。
鲁谹父再赋鼓字韵诗再赋一篇
王洋（宋代）

头如青山手如雨，十日瓦沟鸣羯鼓。
南城病客偏作愁，鱼游浅羯蛙同渚。
去年曾困夏畦乾，巫祝陈牲女师舞。
淮南米贱隔关河，漫道归期久已许。
谁同著力破愁城，愿备前行插飞羽。
那知物理自乘除，原思五秉公西庾。
暑雨祁寒人莫嗟，洁笾活豆神其吐。
茅檐生意满晴川，方信虀肠能抵虎。
寄金子坤
陈鹤（明代）

思君不可见，渐觉岁年过。
世事犹如此，生涯近若何。
天长红树没，雨后乱山多。
何日金陵道，相携一和歌。
乱后初归里中 其三
陈肇兴（清代）

沧桑回首总伤情，旧日楼台一望平。僮仆不知陵谷变，向人犹问定军城。
思山居一十首。思登家山林岭
李德裕（唐代）

自知无世用，只是爱山游。旧有嵇康懒，今惭赵武偷。

登峦未觉疾，泛水便忘忧。最惜残筋力，扪萝遍一丘。